Opel Frontera

Opel Frontera var en offroader bygget af General Motors til det vesteuropæiske marked mellem efteråret 1991 og sommeren 2003, først af IBC Vehicles i Luton, Storbritannien. Den anden generation blev bygget af Vauxhall Motors på deres fabrik i Ellesmere Port.

Bilen var en licensbygget udgave af Isuzu Rodeo (Frontera) og Isuzu MU (Frontera Sport), som også blev solgt af Honda som Honda Rodeo og Honda Amigo. I Australien blev bilen solgt som Holden Frontera, og i Storbritannien som Vauxhall Frontera.


Frontera A (1991−1998) 

I september 1991 startede produktionen af første generation af Opel Frontera (type SUD2), og modellen kom på markedet i februar 1992. Fra starten fandtes Frontera som femdørs stationcar med 2,4-liters benzinmotor samt som den tredørs Frontera Sport med 2,0-liters benzinmotor. Turbodieselmotoren på 2,3 liter kunne kun fås til femdørsmodellen. Sport fandtes med enten hard- eller softtop. I den første tid var motorerne i Frontera hentet fra Opel Omega.

I januar 1995 fik Frontera sit første facelift. 2,4'eren blev afløst af en 16-ventilet 2,2'er, og Frontera fik ny affjedring og ny kabine med blandt andet airbags. Reservehjulet på femdørsmodellen var nu monteret direkte på den mod højre åbnende bagdør. For at kunne komme til bagagerummet var man først nødt til at svinge reservehjulsholderen mod højre, hvorefter bagruden kunne åbnes opad og bagklappen nedad. I midten af 1996 kom 2,5 TDS på markedet i stedet for 2,8 TDi og dennes forgænger 2,3 TD.

I sommeren 1998 udgik Frontera A af produktion.

Tekniske data

Frontera B (1998−2004) 

Frontera B (type 06B) blev introduceret i september 1998. Bilen fandtes, ligesom forgængeren Frontera A, som tredørs med kort akselafstand (Sport) og som femdørs med lang akselafstand. Frontera B var lidt kortere, men også lidt bredere. Frontera B havde en 2,2-liters 16-ventilet benzinmotor som basismotor. Mod merpris kunne modellen også fås med en 2,2-liters 16-ventilet turbodieselmotor og en 3,2-liters V6-motor fra Isuzu.

Fra februar 1999 og frem havde modellerne Sport RS og Limited ABS-bremser som standardudstyr.

I sommeren 2001 fik modellen et facelift, hvor den fik en anden kølergrill og forlygter af klart glas. Et år efter fik 2,2 DTI sin effekt øget til 120 mod før 115 hk.

Produktionen af Frontera blev indstillet i Tyskland i juli 2003, og i september 2004 ligeledes i Storbritannien. Selv om Opel havde været succesfuldt med til at grundlægge SUV-trenden, trak man sig herefter ud af segmentet. Der blev ikke udviklet nogen direkte efterfølger for Frontera, hvormed segmentet blev overladt til andre mærker og Opel spiller i dag ingen rolle i denne klasse.

Tekniske data

Efterbygning 
Den siden 2005 i Kina fremstillede Jiangling Landwind, som gjorde sig bemærket ved en kritisk opførsel i Euro NCAP's kollisionstest, blev i en kort periode også (uofficielt) importeret til Europa og markedsført i Belgien og Holland for ca. 15.000 €.

Referencer

Litteratur 
 John S Mead & Mark Coombs: Vauxhall/Opel Frontera Haynes Service and Repair Manual 1991 to September 1998. © Haynes Publishing, 1998,  (på engelsk)
 ADAC: Auto-Test Gebrauchtwagen 2007. © ADAC, januar 2007,  (på tysk)
 Automobil Revue. Katalog 1995, 2000 og 2003 (på tysk og fransk).
 Opel Frontera instruktionsbog. © Adam Opel AG, november 1991 (på tysk).
 Opel Frontera instruktionsbog. © Adam Opel AG, juni 1996 (på tysk).
 Opel Frontera instruktionsbog. © Opel Danmark, oktober 1998.

Eksterne henvisninger 

Frontera
Offroadere
Baghjulstrukne biler
Biler introduceret i 1991
Biler fra 1990'erne
Biler fra 2000'erne